b'\n_START_ARTICLE_\nMichailas Kutuzovas\n_START_SECTION_\nBiografija\n_START_PARAGRAPH_\nPirm\xc4\x85j\xc4\xaf karin\xc4\xaf patyrim\xc4\x85 \xc4\xafgijo 1764-1765 m. Abiej\xc5\xb3 Taut\xc5\xb3 Respublikoje, vadovavo ma\xc5\xbeiems kariniams daliniams, kovojantiems su Baro konfederatais. Dalyvavo 1768-1774 m. ir 1787-1791 m. karuose su Turkija. 1774 m. su\xc5\xbeeistas, neteko kairiosios akies. Pasi\xc5\xbeym\xc4\x97jo per 1790 m. Izmailo \xc5\xa1turm\xc4\x85._NEWLINE_1795-1799 m. Rusijos imperijos kariuomen\xc4\x97s Suomijoje vadas. 1799-1801 m. ir 1809-1811 m. Lietuvos generalgubernatorius, 1801-1802 m. Sankt Peterburgo generalgubernatorius, 1806-1807 m. Kijevo generalgubernatorius. 1802 m. pateko \xc4\xaf imperatorius Aleksandro I nemalon\xc4\x99, paliko kariuomen\xc4\x99._NEWLINE_Per 1805 m. Austrijos ir Rusijos kar\xc4\x85 su Napoleono I Pranc\xc5\xabzija v\xc4\x97l vadovavo Rusijos kariuomenei Austrijoje, 1805 m. gruod\xc5\xbeio 2 d. dalyvavo Austerlico m\xc5\xab\xc5\xa1yje. Per 1806-1812 m. kar\xc4\x85 su Turkija 1811-1812 m. Moldavijos armijos vadas. Pasiek\xc4\x97 pergali\xc5\xb3 ir pasira\xc5\xa1\xc4\x97 Rusijai nauding\xc4\x85 Bukare\xc5\xa1to taik\xc4\x85._NEWLINE_Per Napoleono 1812 m. \xc5\xbeyg\xc4\xaf \xc4\xaf Rusij\xc4\x85 vie\xc5\xa1osios nuomon\xc4\x97s veikiamo imperatorius Aleksandro I rugpj\xc5\xab\xc4\x8dio 9 d. paskirtas kariuomen\xc4\x97s vyriausiuoju vadu. Veng\xc4\x97 lemiamo susid\xc5\xabrimo, bet spaud\xc5\xbeiamas imperatoriaus ir vie\xc5\xa1osios nuomon\xc4\x97s rugs\xc4\x97jo 7 d. stojo \xc4\xaf Borodino m\xc5\xab\xc5\xa1\xc4\xaf. Nors patyr\xc4\x97 dideli\xc5\xb3 nuostoli\xc5\xb3, bet kariuomen\xc4\x97s neprarado. Priverstas trauktis atidav\xc4\x97 Maskv\xc4\x85 pranc\xc5\xabzams. V\xc4\x97liau persekiojo d\xc4\x97l \xc5\xa1al\xc4\x8dio ir bado priverstus trauktis pranc\xc5\xabzus, m\xc5\xab\xc5\xa1yje prie Malojaroslaveco spalio 24 d. neleido jiems \xc5\xbeygiuoti \xc4\xaf Ukrain\xc4\x85. Lapkri\xc4\x8dio 26-29 d. Berezinos m\xc5\xab\xc5\xa1yje sumu\xc5\xa1\xc4\x97 Napoleono I pagrindines paj\xc4\x97gas. Nuo 1813 m. sausio vadovavo Rusijos kariuomenei Europoje.'